Saksamaa riiklik menetlus piiratud liiklusõiguste andmiseks

2009/C 112/04

Kooskõlas määruse (EÜ) nr 847/2004 (lennuliikluse lepingute läbirääkimise ja rakendamise kohta liikmesriikide ja kolmandate riikide vahel) artikliga 6 avaldab Euroopa Komisjon järgneva riikliku korra liiklusõiguste jagamise kohta ühenduse asjaomaste lennuettevõtjate vahel, juhul kui liiklusõigused on piiratud kolmandate riikidega sõlmitud lennuliikluse lepingute tõttu.

Teatamine Saksa transpordi-, ehitus- ja linnaarengu ministeeriumi 29. jaanuari 2009. aasta suunistest, milles käsitletakse Saksamaa piiratud liiklusõiguste jaotamist ühenduse lennuettevõtjatele (õigusakti Luftverkehrs-Zulassungs-Ordnung artikliga 62a, lõiked 2 ja 3) 29. jaanuar 2009.

Saksa transpordi-, ehitus- ja linnaarengu ministeerium annab käesolevaga teada suunistest, milles käsitletakse Saksamaa piiratud liiklusõiguste jaotamist ühenduse lennuettevõtjatele.

LISA

Saksa transpordi-, ehitus- ja linnaarengu ministeeriumi suunised, milles käsitletakse Saksamaa piiratud liiklusõiguste jaotamist ühenduse lennuettevõtjatele (õigusakti Luftverkehrs-Zulassungs-Ordnung §62a, lõiked 2 ja 3)

1. Üldeesmärgid

Suunised põhinevad Euroopa Parlamendi ja nõukogu 29. aprilli 2004. aasta määrusel (EÜ) nr 847/2004 lennuliikluse lepingute läbirääkimise ja rakendamise kohta liikmesriikide ja kolmandate riikide vahel (ELT L 157, 30 aprilli 2004, lk 7; ELT L 195, 2 juuni 2004, lk 3).

Nende eesmärk on tagada läbipaistev ja mittediskrimineeriv otsuste langetamine väheste liiklusõiguste jaotamise ja piiratud määramisvõimaluste kasutamise kohta. Eesmärgid on:

— luua piisav kavandamiskindlus kõigile ühenduse lennuettevõtjatele, kellel on õigus taotleda Saksamaa Liitvabariigi ja ühenduse õigusega mittehõlmatud kolmanda riigi vahel kokku lepitud liiklusõigusi,

— edendada ausat konkurentsi ühenduse lennuettevõtjate jaoks õhutransporditeenuste puhul kolmandatesse riikidesse ja tugevdada Saksa lennundussektorit õhutranspordi sektori tasakaalustatud arengu kaudu, võttes piisavalt arvesse õhutransporditeenuste valdkonnas osalevate poolte, sealhulgas õhutranspordi kasutajate ja asjaomaste piirkondade huve ning kaubanduse ja turismiga seonduvaid majanduslikke huve.

2. Liiklusõiguste jaotamine ja lennuettevõtjate määramine

2.1. Liiklusõigused rahvusvahelise õhutranspordi jaoks antakse tingimustele vastavatele ühenduse lennuettevõtjatele vastavasisulise taotluse korral Õigusi võib piirata või tühistada. Liiklusõigused antakse lennuettevõtjatele õigusakti Luftverkehrsgesetz [lennuliiklusseadus] § 21 kohase liiniloa andmise menetluse osana, võttes arvesse Saksamaa Liitvabariigi ja mõne kolmanda riigi vahelistes kahepoolsetes kokkulepetes sätestatud tingimusi

2.2. Kui liiklusõigused ja määramise võimalused on vabalt või piisavalt kättesaadavad ja kui kõik lennuliiklusseaduses sätestatud tingimused on täidetud, jaotatakse liiklusõigusi korrapäraselt kõigile taotlejatele ning Saksa transpordi-, ehitus- ja linnaarengu ministeerium määrab õigusi korrapäraselt kolmanda riigi lennuettevõtjatele. Sellega seoses on õhutranspordiga tegelevate ametiasutuste ülesanne tagada, et kahepoolsete õhutransporditeenuste puhul oleks võimalik aus konkurents, nagu see on sätestatud kahepoolsetes lennuliikluse lepingutes.

2.3. Kui saadud taotluste arv on suurem kui vabalt kättesaadavad liiklusõigused ja määramise võimalused, tuleb enne vajaliku lennundusloa andmist või lennuettevõtja määramist kohaldada mittediskrimineerivat ja läbipaistvat jaotamismenetlust.

3. Otsustamiskriteeriumid

Jaotamismenetluse osana hinnatakse korrapäraselt järgmisi aspekte, võttes arvesse kahepoolsetes lennuliikluse lepingutes sätestatud tingimusi:

— väheste õiguste parim võimalik kasutamine lisalendude pakkumise kaudu, pidades silmas teenuste osutamise algusaega ja õhusõiduki olemasolu taotluse esitamise ajal,

— kavandatavate teenuste kvaliteet, näiteks teenuste liik (vahemaandumisteta lend, otselend või ümberistumisega lend, koodi jagamisel põhinevad teenused), lennuettevõtja kuulumine allianssi või sarnasesse süsteemi, ümberistumise võimalus, reisiaeg, kasutatav õhusõiduk, piletihinna poliitika,

— pakutavate lendude usaldusväärsus, taotleja lennuliinidega seonduvad majanduslikud ning pikaajalised tegevus- ja tehnilised näitajad, ELis registreeritud või liisitud õhusõidukite kasutamine või selliste renditud õhusõidukite kasutamine, mis ei ole ELis registreeritud,

— kasutajasõbralikkus (konkreetsetel turgudel transpordikasutajatele eri lennuettevõtjate valimise võimaluse pakkumine), õhutransporditeenuste kättesaadavus tarbijatele (broneerimisvõimalused, kontaktpunktid ja müügikontorid),

— uutele kandidaatidele võimaluste loomine turule sisenemiseks, võttes arvesse uute pakutavate teenuste mõju (nt täiendavad detsentraliseeritud lennuühendused),

— väheste ressursside ja keskkonnaga arvestamine (kesksete lennujaamade võimsuse täielik ärakasutamine, saabumis- ja väljumisajad, kasutatava õhusõiduki suurus, müratase ja kahjulike ainete heited),

— ühistranspordi huvide tagamine (lennuliiklusseaduse §21, lõige 1), võttes arvesse nende teenuste tähtsust Saksamaa ja Euroopa lennunduse jaoks, konkurentsiolukorda eri allturgudel, ressursside nappust ja turul juba olemasolevate lennuettevõtjate konsolideerumist,

— olemasolevad määramised.

Lisaks võib arvesse võtta täiendavaid kriteeriume, tingimusel et enne taotluste kohta lõpliku otsuse langetamist teavitatakse taotlejaid nendest tingimustest piisavalt ette.

Liiklusõigusi tuleb eristada olemasolevatest teenindusaegadest koordineerivas lennujaamas. Teenindusaegu jagatakse teisel õiguslikul ja menetluslikul alusel. Seepärast ei anna lennuettevõtjale lennujaama koordinaatori poolt antud teenindusaeg talle liiklusõiguse kasutamise õigust. Samuti ei anna eraldatud liiklusõigus konkreetse teenindusaja kasutamise õigust.

4. Menetluseeskirjad

Taotluse korral annab Saksa transpordi-, ehitus- ja linnaarengu ministeerium kõigile turuosalistele mittediskrimineerival alusel põhjalikku teavet kolmandale riigile vabalt kättesaadavate Saksamaa liiklusõiguste kohta.

Selleks korraldatakse ministeeriumis korrapäraseid arutelukoosolekuid, millest võtavad osa ka õhutranspordiga tegelevad füüsilised ja juriidilised isikud, sealhulgas Saksa liiklusõiguste omandamisest huvitatud ühenduse lennuettevõtjaid esindavad Euroopa õhutranspordi liidud.

4.1. Taotluse esitamise õigus

Järgmisel ettevõtjal on õigus taotleda Saksamaa liiklusõigusi ja nende määramist kolmanda riigi suhtes: lennuettevõtja, kelle peakontor on Euroopa Ühenduse lennundusõiguse kohaldamise piirkonnas (ühenduse lennuettevõtja) ja kellele on antud tegevusluba vastavalt Euroopa Parlamendi ja nõukogu 24. septembri 2008. aasta määrusele (EÜ) nr 1008/2008 ühenduses lennuteenuste osutamist käsitlevate ühiseeskirjade kohta (ELT L 293, 31 oktoobri 2008, lk 3), tingimusel et:

a) tema peakorter on Saksamaal või

b) tema tegevuskoht on Saksamaal, mida vastavalt ühenduse nõuetele kinnitab Luftfahrt-Bundesamt (Saksamaa lennuamet). Taotlus sellise kinnituse saamiseks tuleb lennuametile esitada liiklusõiguste taotluse osana.

4.2. Liiklusõiguste taotluse esitamine

4.2.1. Liiklusõiguste jaotamise saksakeelsed taotlused tuleb lennuametile esitada kirjalikult iga aasta 1. maiks järgmise talvise lennuperioodi jaoks ja iga aasta 1. novembriks järgmise suvise lennuperioodi jaoks Kui esitatud taotluste arvu tõttu tuleb läbi viia jaotamismenetlus, võetakse arvesse vaid tähtaegselt esitatud taotlusi. Taotlusi juba käimasoleva lennuperioodi kohta võetakse arvesse vaid siis, kui liiklusõigused on vabalt kättesaadavad.

4.2.2. Määramise taotlus tuleb koostada kirjalikult saksa keeles ja saata Saksa transpordi-, ehitus- ja linnaarengu ministeeriumile.

Põhimõtteliselt määratakse lennuettevõtjale liiklusõigused kolmanda riigi suhtes ainult siis, kui konkreetsete kavandatavate teenuste jaoks on antud lennuliiklusseaduse §21 kohane luba.

4.3. Taotlemisdokumendid

Väheste liiklusõiguste saamist või piiratud võimalikku määramist taotlevad lennuettevõtjad peavad esitama järgmised andmed:

— iganädalaste lendude arv, algus- ja sihtlennujaam, lendude liigid (reisijate- ja/või kaubavedu),

— lennuliinid: vahemaandumiseta lennud/vahemaandumiste või ümberistumiste arv, olemasolevad koodi jagamisel põhinevad ühendused, lennuaeg,

— teenuste osutamise alguskuupäev,

— kas kavandatakse aastaringset või hooajalist tegevust,

— kasutatav lennuk (lennuki mudel, sealhulgas istekohtade arv),

— võimaluse korral andmed allianssi kuulumise kohta, pakutavad ühendused,

— reisijate saamise strateegia (broneerimine üksikisikute poolt, korraldatud reisid),

— reisijatele osutatavad teenused (nt pakutavad transpordikategooriad, pagasi transport sihtkohta),

— piletihind (hinnatase ja struktuur),

— selgitus, kas ollakse huvitatud täieliku taotletud lennuprogrammi alustamisest või kas jaotatavaid õigusi kavatsetakse kasutada vaid osaliselt,

— vajaduse korral lennuameti kinnitus selle kohta, et ettevõtja tegevuskoht on Saksamaal, lennuettevõtja lennutegevusluba.

Kõigilt taotlejatelt võidakse küsida täiendavat teavet nende taotluste kohta.

4.4. Otsus taotluse kohta

4.4.1. Liiniluba ja liiklusõigused

a) Punkti 2.3 kohase jaotamismenetluse viib läbi Saksa transpordi-, ehitus- ja linnaarengu ministeerium koostöös lennuametiga. Neist viimane edastab kooskõlas punktiga 4.2.1 Saksa transpordi-, ehitus- ja linnaarengu ministeeriumile tähtaegsed taotlused liiklusõiguste jaotamise kohta.

b) Punktis 3 sätestatud kriteeriumide alusel otsustab ministeerium lennuettevõtjate poolt taotletud liiklusõiguste jaotamise ja teavitab oma otsusest lennuametit.

c) Lennuamet teavitab lennuettevõtjaid lennuliiklusseaduse §21 kohaselt taotletud liinilubade andmise või nende andmisest keeldumise osana nendest otsustest, mis käsitlevad lennuettevõtjate taotlusi liiklusõiguste jaotamiseks. Kui lennuettevõtja taotlust konkreetsete lennuõiguste saamiseks ei saa heaks kiita ja taotletud liiniluba ei saa seepärast anda, tuleb lennuettevõtjale kirjalikult edastada keeldumise üksikasjalikud põhjused

d) Õigusakti Luftverkehrs-Zulassungs-Ordnung paragrahvi 63b kohaselt esitatud lennuplaanide kontrollimisel võtab lennuamet arvesse jaotamismenetluse tulemust.

4.4.2. Määramine

Piiratud määramisvõimaluste puhul otsustab ministeerium punktis 3 sätestatud kriteeriumide alusel, millist lennuettevõtjat on võimalik määrata ja teavitab määramisest asjaomast kolmandat riiki.

4.5. Liinilubade aegumine ja määramise kehtetuks tunnistamine

Kui lennuameti poolt jaotatud liiklusõigusi ei kasutata üle kuue kuu, siis liiniluba aegub (lennuliiklusseaduse §21, lõige 1, lause 3 koostoimes §20, lõike 3, lausega 5).

Kui liiklusõigusi, mille lennuamet jaotas tingimusel, et lennuteenuse osutamist alustatakse hiljemalt mingil konkreetsel ajavahemikul pärast loataotluses teatatud lennuliini alguskuupäeva, ei ole selle ajavahemiku jooksul kasutatud, võib selle tulemusena liiniluba aeguda enne lõikes 1 määratletud tähtaja möödumist (lennuliiklusseaduse §21, lõige 1, lause 3 koostoimes §20, lõike 2, lausega 1).

Seejärel jaotab lennuamet liiniloa aegumise tulemusena vabanenud liiklusõigused ümber.

Kui liiniluba aegub, tühistab ministeerium vajaduse korral ühenduse lennuettevõtja määramise kolmanda riigi suhtes.

5. Otsuste läbivaatamine

Haldusmenetlust käsitlevate Saksa õigusaktide sätete kohaselt võib mis tahes asjaomane lennuettevõtja taotleda lennuametis jaotamismenetluse alusel tehtud liiklusõigust käsitlevate otsuste läbivaatamist.